**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/8327-6/2020.

**142/2020.**

**HATÁROZAT**

* **veszélyhelyzetben átruházott hatáskörben meghozott döntésről** –

**NYÍRVIDÉK Képző Központ Közhasznú Nonprofit Kft. –vel kapcsolatos döntések**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. **Hozzájárulok** Tiszavasvári Város Önkormányzata tag **330.000,-Ft névértékű üzletrészének** **névértéken**, adásvétel jogcímén Nyíregyháza Megyei Jogú Város Önkormányzata tag részére **történő átruházáshoz.**
2. **Hozzájárulok** Nagykálló Város Önkormányzata tag **300.000,-Ft névértékű üzletrészének** **névértéken**, adásvétel jogcímén Nyíregyháza Megyei Jogú Város Önkormányzata tag részére **történő átruházáshoz.**
3. Az adásvétel jogcím alapján Nyíregyháza Megyei Jogú Város Önkormányzata tag üzletrésze 3.000.000,-Ft, a fentiek alapján a Társaság törzstőkéje változatlan 3.000.000,-Ft.
4. **Elfogadom a NYÍRVIDÉK Képző Központ Közhasznú Nonprofit Kft. Társasági Szerződésének módosítását** a határozat 1. melléklete szerinti tartalommal.
5. **Elfogadom a NYÍRVIDÉK Képző Központ Közhasznú Nonprofit Kft. módosított egységes szerkezetbe foglalt alapító okiratát** a határozat 2. melléklete szerinti tartalommal.
6. Tiszavasvári Város Önkormányzatát a 2020. december 4-én elektronikus formában megtartandó taggyűlésén a határozat 3. mellékletét képező szavazólappal e határozatnak megfelelően képviselem.
7. Jelen határozatról a Kft. ügyvezetőjét tájékoztatom.

**INDOKOLÁS**

A Nyírvidék Képző Központ Közhasznú Nonprofit Kft. (továbbiakban: Kft.) ügyvezetőjének tájékoztatása alapján **2020. december 4. napján** a járványügyi helyzet miatt **elektronikus (email-szavazólap) taggyűlést fog tartani.** Ennek keretében kérte Tiszavasvári Város Önkormányzatának, mint tulajdonosnak a hozzájárulását az alábbi napirendi pontok tekintetében

**„Napirendi pontok, a Tulajdonosok határozati javaslatának tárgya:**

1. *Tiszavasvári Város Önkormányzata tag 330.000.-Ft névértékű üzletrészének értékesítése.*
2. *Nagykálló Város Önkormányzata tag 300.000.-Ft névértékű üzletrészének értékesítése.*
3. *A Társaság Társasági Szerződésének módosítása Tiszavasvári Város Önkormányzata tag és Nagykálló Város Önkormányzata tag üzletrészeinek Nyíregyháza Megyei Jogú Város Önkormányzata tag részére történő értékesítésére tekintettel, az Alapító Okirata elfogadása.”*

A Társaság tagja, Tiszavasvári Város Önkormányzata részéről 2020. júniusában megkeresés került elküldésre az ügyvezető részére, mely szerint a Társaságban lévő üzletrészét értékesíteni kívánja a Társaság tagjai részére. A megkeresést követően a Társaság és a tagok között egyeztetésre került sor az üzletrészek átruházása tárgyában, melynek eredményeként Tiszavasvári Város Önkormányzatának 11%-os tulajdonrésze és Nagykálló Város Önkormányzatának 10%-os tulajdonrésze Nyíregyháza Megyei Jogú Város Önkormányzata részére történt értékesítése került előkészítésre. Az értékesítésre a jogszabályi előírások figyelembe vételével névértéken kerül sor. Az üzletrész átruházások, és a tulajdonosok összetételének megváltoztatása a Ptk. és a Társasági Szerződés szerint taggyűlési döntést igényel, ezért a Társaság vezetése előkészítette és csatolja a taggyűlési döntéshez szükséges anyagokat: Alapító Okirat, Társasági szerződést módosító okirat, Alapítói határozat, Tagjegyzék.

141/2020. polgármesteri határozattal **mint üzletrészt tulajdonos** döntöttem Tiszavasvári Város Önkormányzata NYÍRVIDÉK Képző Központ Közhasznú Nonprofit Kft.-ben fennálló **330.000,-Ft névértékű üzletrészének, névértéken, adásvétel jogcímén** **Nyíregyháza Megyei Jogú Város Önkormányzata részére történő átruházásáról**

Jelen határozat I. pontja alapján, **mint a Kft. tagja járulok hozzá** Tiszavasvári Város Önkormányzata tag **330.000,-Ft névértékű üzletrészének** **névértéken**, adásvétel jogcímén Nyíregyháza Megyei Jogú Város Önkormányzata tag részére **történő átruházáshoz.**

**A határozat II. pontjában szintén, mint a Kft. tagja járulok hozzá** Nagykálló Város Önkormányzata tag **300.000,-Ft névértékű üzletrészének** **névértéken**, adásvétel jogcímén Nyíregyháza Megyei Jogú Város Önkormányzata tag részére **történő átruházáshoz.**

Tiszavasvári Város Önkormányzata tag és Nagykálló Város Önkormányzata tag üzletrészeinek Nyíregyháza Megyei Jogú Város Önkormányzata tag részére történő értékesítésére tekintettel szükségessé vált a Kft. alapító okiratának és társasági szerződésének módosítása.

A járványügyi helyzet miatti **elektronikus (email-szavazólap) taggyűlésre tekintettel Tiszavasvári Város Önkormányzata Képviselő-testülete helyett átruházott hatáskörben eljárva a** 2020. december 4-én elektronikus formában megtartandó taggyűlésén az önkormányzatot a határozat 3. mellékletét képező szavazólappal e határozatnak megfelelően képviselem.

Magyarország Kormánya a veszélyhelyzet kihirdetéséről szóló **478/2020. (XI. 3. ) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki 2020. november 4. napjától.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. november 26.

**Szőke Zoltán**

**polgármester**